Hlina, Alojz, poslanec NR SR (2015-04-21):
Vážená pani predsedajúca, vážené kolegyne, kolegovia, toľko tých stojanov tu je, že si pripadám ako na nejakom plenéri maliarskom, že len sa položí obraz, olej a vymaľuje sa. Ešte to treba namaľovať, aby to bolo zvečnené aj v obraze a v oleji, ktorý je trvácny, čo vydrží. Prosím vás, niečo poviem. A ja budem teda, aby som nebol ohriaknutý predsedajúcim, venovať sa bodu, ktorý skutočne je. Musím teda urobiť aj taký úvod do problematiky, samozrejme. My čakáme na návrh, pod ktorý by sa slušný právnik podpísal, však, pán minister? Medzi to ste vsunuli Figeľa. A to keby sa dalo vrátiť späť. Čo by ste za to dali, však, keby ste to vedeli vrátiť späť. Na to som sám zvedavý. Ale ja som tu nie na to, aby som za vás rozmýšľal. Mali ste víkend. Stále čakáme na návrh, pod ktorý slušný právnik by sa podpísal. A zdá sa, že ho nemáme. Čiže vám to, prísne vzaté, vyhovuje. A hovoríme teraz o procedúre. A teraz naozaj skutočný bod je procedúra. To znamená skrátené, čo treba povedať. Niečo zaznelo, však niečo ešte zaznie, ja tiež vystúpim v tomto, vystúpim v prvom čítaní, k samotnému bodu, v druhom čítaní uvidím, aká bude atmosféra, či dáme nejaký spoločný návrh, alebo ja nejaký prípadne návrh by som vedel k tejto veci dať, na to, aby sme prijali menej zlé riešenie. Tu dobré riešenie neexistuje, vážení, to si povedzme. Ak to niekedy tak bolo, tak to bolo možno plus-mínus rok dozadu. Ale kde sú tie časy, však? Ináč, sa hovorí, prepáčte za výraz, ale tak sa hovorí, že milionár v znamenia neverí. A teda však, samozrejme, to je logické, lebo to je racionálny človek, však nebude v nejaké babské reči alebo v nejaké podobné veriť. To je úplne najlogickejšia vec, že milionár v znamenia neverí, ale miliardár v ne verí. Viete, naozaj niekedy sú situácie, ktoré prekvapia. A možno došlo aj na tých vašich chlapcov, ktorí si mysleli, že už nie je toho konca, dňa, hodiny. Ja naozaj som si to ešte pozeral, ešte sa Šuca na mňa hneval, kedy som tu bol v tej montérkovej blúze. Je tomu rok, vážení, čo zase ste si všetci povedali, aha, šašo, teda to, čo ste si mysleli, povedal za vás premiér Fico, no zoberte mi ten občiansky, prežijem aj bez občianskeho, síce neviem, čo to obnáša. Ale bol som tu. Rok dozadu som tu bol v montérkovej blúze, mimochodom, aj tá mi zmizla, chvíľku bola v tom našom klube, aj tak neviem, kde tam bola, potom som ju o tri dni neskôr hľadal, nevedel som ju nájsť. To je ale už druhá vec. Neviem, komu načo bola z tohto pléna montérková blúza, lebo vy montérkové blúzy nenosíte. (Reakcie z pléna.) Prosím vás pekne, rok dozadu som tu stál a hovoril som, že vy ste toho schopní. Hovoril som to ako určitú hyperbolu, že vy naozaj by ste boli toho schopní, prikryť procesy, kde niekto bude schopní nezaplatiť tým biedakom, som vtedy hovoril, myslím, že tu bola z Lesnej pani Mazúrová, z Michaloviec, no vidíte, je to tu. Do roka Jakuba de Molay keď vešali, tak povedal tomu Filipovi a Klementovi, že do roka a do dňa ich božia pomsta neminie. Ja sa nechcem hrať na proroka. Vážení, ale niekedy niečo naozaj sedí. Otázka stojí, že koľko budete za to platiť. A ja by som bol rád, keby ste už konečne za to zaplatili, vážení. To vyzerá s vami zle, vyzerá, že už konečne zaplatíte tým ľuďom Pán Cicoň, môžete sa usmievať tak, že aj tá stolička pod vami pukne. Nedá sa donekonečna chodiť s krčahom po vodu. Viete, vám nestačil štátny rozpočet, ste si už podelili eurofondy. A niekto povedal: „Počúvaj ma, však tí chlapi majú ešte vo vreckách peniaze.“ A oni povedali: „Poď, ideme do nich.“ A vy tomu sekundujete, vy to normálne prikrývate. Ja viem, že pravdepodobne vašich neprikrývate, že na vás je tam akože výnimka. To tiež bude zaujímavé zistiť. No ale k tomu sa dostaneme v tých ďalších konaniach, ak z nich nejaké budú, však, o tom, ktoré firmy už majú zaplatené a ako sú spojené so stranou SMER, s niektorými z vás a majú čarovne zaplatené, keď iné nemajú zaplatené, a to prečo zrazu tak bolo, kto obehol koho. Ešte, myslím, sa tu bude dať o čom rozprávať. Procesne naozaj v tom ak ste si teraz na to spomenuli, nuž dovoľte uviesť, vedelo sa o tom, všetci o tom vedeli, vrabce o tom čvirikali. Ja už neviem, ako to treba povedať obraznejšie, čo sa to deje. Vy ste sa tvárili, že nie je ten problém. Teraz ste zrazu spanikárili, lebo ste zistili, že to môže byť dosť veľký průser. A vhupli ste do toho ako slon do porcelánu, ale nedarí sa vám. Ja len teda hovorím za nás, nám to vyhovuje, fakt, výborne, nech sa páči, len tak ďalej. Pán minister, posielajte sem hlúpe návrhy, hlúpo, nech vaši reagujú, hlúpo nech dávate návrhy na odvolávanie, to všetko sa načítava, to všetko pomôže. A v tom strese, v ktorom ste, možno nakoniec presvedčíme. Moja mama hovorila, nepoviem to meno, u nás na Orave, tetka, povedala to priezvisko, ale ho nepoviem, lebo nechcem tej osobe ublížiť, nemyslím si, že to pozerá, ale teda XY, aby to pochopila. Viete, to treba tiež niekedy ľuďom povedať. Ja teda ako nevzdelaný som to už pochopil. A skúsim povedať aj na úvod do problematiky, pán Číž a pani predsedajúca, v zásade čo tá reštrukturalizácie je, veľmi rýchlo, veľmi krátko. Prísne vzaté, naučíme sa aj tetka sa naučí, čo už je reštrukturalizácia. Reštrukturalizácia v zásade je, že teoreticky je možné nezaplatiť faktúry, teoreticky je možné nezaplatiť za službu, ktorú ste si objednali. Zákonodarstvo to umožňuje. Ale má to určité parametre. Poviem to na príklade, keby váš Liebling Soták dodal rúry pred rokom do Ukrajiny, na Donbas, potom sa tie rúry stratili, nie je toho, kto ich kúpil, za ne sa nezaplatilo, Soták mal z toho problémy, vtedy má zmysel reštrukturalizácia. A na to bola robená. Ak je niekde výrobný závod, má nejakú produktovú radu, ak je nejaký problém, ktorý je v kategórii vis maior, vyššej moci, mimo moci, ovplyvnenia, vy tu hovoríte o zlých manažérskych rozhodnutiach. Vážení, mňa zaujímajú zlé manažérske rozhodnutia? Tak plať chlapče. Však to povedzte aj Mikloškovi. Chudák, veď išiel zaplatiť tú vodu. Povedzte to tým ľuďom, ktorí žijú z 300-eurového dôchodku: „Prišla ti faktúra, zaplať.“ Niečo také existuje ako vis maior. To je niečo, čo je mimo vašej moci. Takže keby váš Soták dodal rúry na Ukrajinu a nemal za ne zaplatiť, bol by v omeškaní, tak môžeme o tom rozprávať. Vtedy nastupuje inštitút reštrukturalizácie. Lenže my sme uchopili žiaľ, u nás je tu taká kultúra a vy ju posväcujete. Vaši lídri posväcujú tú kultúru, ľudia. Však vlastne s tým vybabreš. Si sadli z HYDROSTAV-u, TSS GRADE, všetci bossovia stavebného priemyslu si sadli a povedali: „Počúvaj, však ty si blbý? Načo platíš? Však sa šupni do reštrukturalizácie, daj tam hentú slečinku, tá ti to všetko poprikrýva, to šupni tam, daj cez Kahna, tým je všetko vybavené, načo sa tým trápiš.“ A má štyridsiatku doma, Borec bude ticho. Viete, proste toto urobili z reštrukturalizácie. Tá myšlienka na začiatku nebola zlá alebo nie je zlá. Čiže my neničme reštrukturalizáciu ako princíp, lebo niekedy ju možno fakt budeme potrebovať. Ale vy ste schopní na záchranu niekoho proste to znegovať, hovorím, a doniesť sem veci, pod ktoré by sa slušný právnik nikdy nepodpísal. Čiže naši rozviedčici zistili, že sa dá nezaplatiť. A súd to posvätí. A to teraz robíte. To je celá podvodná reštrukturalizácia. V zásade to malo vyjsť. Vyšlo to v HYDROSTAV-e, vyšlo to v TSS GRADE, na rade tam bol Váhostav, kde to ušlo... (Reakcia z pléna.) A Doprastav. Tam to ušlo. Širokému povedali, keď chcel rekvirovať: „Počkaj do prezidentských volieb.“ A teraz Široký je nešťastný, vykrikuje Ficovi, že: „Vidíš, ja kvôli tvojim voľbám, pozri, aké mám peklo.“ Ja neviem, ako sa oni dohodnú. My sme tuto obeťou. On nevie, ako sa oni dohodnú, že kto to vlastne zaplatí. Keby neboli prezidentské voľby, keby tá atmosféra bola iná, tak asi je to už celé spláchnuté. Teraz to ušlo a Váhostav už nie je len x nezaplatených živnostníkov. Váhostav je konečne už fenoménom, je symbolom toho, ako to tu funguje. A nech aj zostane, vážení. Toho sa bojíte, to chcete prekryť. O tom sme rozprávali, že chudáka Figeľa do toho ťaháte. Prosím vás, ak ste niekoho do toho mali vtiahnuť, tak to mal byť Počiatek. A to je tá príznačnosť, prosím vás. Tak Počiatek to mal v rukách rok dozadu, neviem, presne odkedy to tak je. Mohol to trošku stlačiť, priškrtiť a povedať: „Nebláznite, zaplaťte tým ľuďom, však to neustojíme politicky.“ Nepovedal to. Možno povedal: „Zaplať našim.“ To budeme zisťovať. A to je tá príznačnosť v tom, že Počiatek o štvrtej ráno žúruje niekde v Harley alebo inde, Fico si pripravuje prejav na Figeľa, furt chce vysvetľovať, ako sa veci majú, a henten žúruje, henten sa trápi o päť minút dvanásť a ten sa zobúdza. My sme to na intráku mali, že sa budíme na Zákrutu, prosím vás, áno, to je presne to. To je presne tá symbolika, tam mu stojí tristo či štyristo poštárov pred ministerstvom (Váhostav) a on je na žúrke, on dospáva žúrku. A to je presne to. Lenže Počiatek nepôjde dole, lebo Počiatek predstavuje váš systém, Počiatek je symbol, Počiatek je ikona, ikona toho celého zmyslu bytia strany SMER. Proste Počiatek keby teraz urobil neviem čo, tak nepôjde dole. On to vie, lebo jeho pádom sa to celé zrúti. Ale nás môže tešiť aspoň to, že sa to zbiera postupne, a možno to dôjde i k tej tetke Betke, ja to tak poviem, dobre, o čom to je, čo je tá reštrukturalizácia. Čiže máte schopnosť využiť súdy, prokuratúru, právnikov, ministerstvo, všetko do toho natiahnuť, pričom na konci dňa bude to, že nemusíte legálne zaplatiť tomu Ferovi. A ten chudák potom kuká a pozerá, ako je to možné. No je to možné, také sú zákony. A teraz to chcete riešiť. A tak to budeme hovoriť v tom prvom, druhom čítaní. Avizujem teda, že budem aktívny, dobre, teraz hovorím stále o procese v tom, čo a ako vlastne chcete riešiť, lebo dobré riešenie tu, vážení, neexistuje. Neexistuje. Možno by aj stačilo toľko povedať a skončím tým, že znova cítim, že je potrebné aj pre potreby ďalšieho konania sa znova nakalibrovať, dobre, prečo tu sme, prečo to celé robíme. Je firma, ktorá dostala na štátnych zákazkách doteraz viac ako 1 mld. eur, pričom teraz je problém 40 mil. eur, čo predstavuje 4 % z toho obratu. Kvôli tým 4 % tu zasadá parlament už neviem koľký deň, tu počúvame to, čo počúvame. A je pravdou že nie so všetkým sa stotožňujem. Niektorí ste počuli, niektorí ste nepočuli, keď ja som v mojom prvom vystúpení povedal, že aj na mňa je už toho moc. A ja nehrám tú hru, kto nájde škaredší výraz a povie blbší vtip, ak ste si to všimli, a nie som s ňou úplne stotožnený, ale kvôli tomuto, že niekto nie je schopný zaplatiť alebo zistil, že sa mu zídu tie peniaze, samozrejme, ono pre nás je to veľké číslo, 40 mil. eur, pre nich to sú 4 % z obratu, vážení. Pre nich to sú peniaze, ktoré vytiahnu zo šuflíka. A napriek tomu si povedali „nie“. A keby niekto účinne chcel, aby sme sa k tomuto všetkému vyhli, aby sme toto nerobili, tak by dal jasný signál Širokému: „Neblázni, človeče, blázniš, vieš, čo tam bude, vieš, aký tam cirkus bude?“ Však tí ľudia nie sú úplne blbí. My síce vystupujeme z tej polohy, že sú blbí, pravdou však je, že nie sú blbí všetci tí ľudia. Čiže čo bude, keď sa niekto zjaví a príde nám na to? A tých 40 mil. nieže aby neodišlo, my musíme nastaviť pravidlá, ale aby prišlo, lebo tie peniaze, samozrejme, niekde sú. A treba nastaviť tie legislatívne parametre tak bez toho, aby sme tu robili psie kusy, aby sa právnici, ktorí robia na ministerstvách, podpisovali pod návrhy zákonov, pod ktoré sa nepodpíše šuflikant. Tak potrebujeme to nastaviť tak, aby tie peniaze prišli, tých 40 mil. aby prišlo, aby sa zaplatilo to, čo sa má zaplatiť, aby ste nelámali na kolene všetko to, čo kedy kde ešte tak sa historicky vytvorilo a ako-tak funguje, prosím vás, len kvôli tomu, že vaši to nechcú pustiť. Je to naozaj o 4 % z obratu, firma rozsiahla v spolupráci so štátom, kde 4 % sú nič, vážení. A my nehovoríme už o tom, ako dostať naspäť tie peniaze, ako inak. Sa preklápa tá schôdza, Ráno som bol prekvapený z úst, z ktorých by človek nečakal posväcovanie návrhov, ktoré posväcujú naozaj absurdné riešenia, hlúpe riešenia od hlúpejších. A potom z toho už nie je schôdza o živnostníkoch, ale o štátnej pomoci pre firmu Váhostav. Prosím vás, naozaj už skončím, nedopadnime tak, že toto bude schôdza o štátnej pomoci pre firmu Váhostav, kde my definuje podmienky, ako tým chudákom pomôžeme, lebo všetci uznáte, že naozaj proste euro sa prepadlo voči jüanu, zdraželo to. Viete, koľko mramoru je na tej bahamskej vile, viete, koľko stojí taký mramor, aj keď je z Číny? A teraz si predstavte ten pokles na úrovni 20 %, ak nie viac, už 25 %. Viete, ako všetko zdraželo toto, ónyxy, travertíny, granity? Tomu by ste neverili. To všetko treba brúsiť, leštiť, to sú peniaze, no. Veď to tam všetko treba doviezť, to sú zvýšené náklady, hej. A keď teda si Široký povedal, že to vytiahne z tých vreciek, neposväcujte, dobre, nehovorme o štátnej pomoci pre firmu Váhostav, dobre, hovorme o tom, ako donútiť Váhostav, aby tie 4 % dal do obehu späť, pričom hovorím o 4 % obratu, minulého, a už nehovoríme o tom, že sú nakontrahované v rámci konverzie ďalšie, ako ho donútiť, aby to vrátil, legálne, legálnou cestou. Tie návrhy budem predstavovať v prvom a v druhom čítaní. O tom hovorme, nehovorme o štátnej pomoci pre Váhostav. Ďakujem.